બન્ને પહેલી જ વાર મળી રહ્યા હતા પણ વર્ષોથી એકબીજાના પરિચિત હોય તે રીતે જ વાતો કરવા લાગ્યા. આ કદાચ ‘ખાડિયા’ શબ્દનો ચમત્કાર હતો. થોડી વાતો અને ચાના કપ પછી છૂટા પડતાં પંકજભાઈએ તારકભાઈને કહ્યું કે, “મારું કંઈ પણ કામ હોય તો બિનીતને વિના સંકોચ જણાવવું.” સાથે ઉમેર્યું, “તમારી સાથે ડબલ સગાઈ છે. ‘ચિત્રલેખા’નો અને એ કારણે તમારો વાચક તો છું જ, મારું કન્સલ્ટિંગ ક્લિનિક ચિત્રલેખાની ઑફિસ નીચે જ છે. એટલે તમે મહેશ શાહને પણ મારા જોગ સંદેશો પાઠવી શકો. બિલકુલ હકથી. તમને મદદરૂપ થતા મારો રાજીપો ડબલ થશે. આવજો.”